Stanford University Press

Stanford University Press (skratka SUP) je vydavateľstvo Stanfordskej univerzity. Sídli v Redwood City v Kalifornii v Spojených štátoch. Zameriava sa na vydávanie odbornej literatúry z humanitných a sociálnych vied, najmä z antropológie, ázijských a blízkovýchodných štúdií, ekonomických vied a obchodu, histórie, judaistiky, jurisprudencie, lingvistika, latinskoamerických štúdií, literárnej vedy, politológie, religionistiky, sekuritológie, sociológie. Ročne vypublikuje okolo 140 titulov.

Dejiny

Prvou publikáciou, ktorá bola vydaná pod menom Stanfordskej univerzity (na titulnom liste uvedené len „Published by the University“) bola monografia ekonomického historika Orrina Leslieho Elliotta The Tariff Controversy in the United States 1789–1833 (september 1892). Išlo o prvú monografiu v monografickej sérii univerzity (Leland Stanford Junior University Monographs Series).
V roku 1892 univerzitný študent Julius Andrew Quelle zriadil v drevárskej dielni v kampuse univerzity tlačiareň, v ktorej vydával študentské noviny, knihy a články v knižnej forme. V roku 1895 Quellova tlačiareň vydala brožúru ichtyológa Davida Starra Jordana The Story of the Innumerable Company, ktorá ako prvá publikácia vyšla pod vydavateľským menom Stanford University Press.
V roku 1917 univerzita odkúpila tlačiareň a presunula vydavateľstvo do väčších priestorov v kampuse. V roku 1920 bol za riaditeľa vydavateľstva vymenovaný sanfranciský tlačiarenský majster Will Friend, ktorý významne pozdvihol kvalitatívnu úroveň vydávaných publikácií. V roku 1926 vydavateľstvo začalo publikovať svoj prvý katalóg. Jeho portfólio tvorilo už 75 vydaných titulov. V roku 1939 tento počet vzrástol na 392 titulov a 12 monografických sérií. V tom čase malo vydavateľstvo už 70 zamestnancov. K tomuto rozmachu prispelo postavenie novej budovy v roku 1929, v ktorej bolo prvé ofsetové tlačiarenské zariadenie, šesť linotypov, plochý tlačiarenský stroj, niekoľko menších tlačových strojov a tlačiarenský stroj na tlač študentských novín.
V roku 1952 bolo vydavateľstvo už siedmym najväčším univerzitným vydavateľstvom v Spojených štátoch z hľadiska objemu vydávaných publikácií. Kvalitatívny rozvoj nastal počas pôsobenia Leona Seltzera vo funkcii riaditeľa vydavateľstva v rokoch 1956 – 1983. Nasledujúci riaditeľ, Grant Barnes (1983 – 2000), bol poverený expanziou publikačnej činnosti vydavateľstva, predovšetkým do odborov humanitných vied a literárnej vedy. Stanford University Press sa stal popredným anglickojazyčným vydavateľstvom v oblasti kritickej teórie, publikujúc anglické preklady diel popredných európskych (neanglickojazyčných) filozofov ako Jacques Derrida, Hélène Cixousová či Jean-Luc Nancy. Úspechom Barnesovej akvizičnej činnosti bolo získanie práv na publikovanie viacerých dôležitých titulov v oblasti politickej filozofie a sociálnej teórie, napr. diel britského sociológa Anthonyho Giddensa či prekladov diel francúzskeho sociológa a antropológa Pierra Bourdieua.
Nasledujúci riaditeľ, Geoffrey R. H. Burn (2000 – 2012), sa venoval udržiavaniu reputácie vydavateľstva v humanitných vedách a ďalšej expanzii do oblasti sociálnych vied, čím sa záber publikačnej činnosti rozšíril aj o odbornú literatúru o ekonomické vedy a obchod, jurisprudenciu, sekuritológiu a blízkovýchodné štúdiá. Zároveň sa v tom čase vydavateľstvo adaptovalo na narastajúci trh elektronických kníh.
Od roku 2012 je riaditeľom Alan Harvey, ktorý od roku 2002 vo vydavateľstve pôsobil ako Burnov zástupca a šéfredaktor. V roku 2013 sa Stanford University Press presťahovalo zo svojho pôvodného sídla v Palo Alto do Redwood City.